Morten Homann (SF), 2002-04-25:
Jeg vil gerne sige tak til ordførerne for de mestendels pæne bemærkninger om forslaget.
Jeg vil sige sådan indledningsvis, at jeg opfatter det her forslag som en klar styrkelse af demokratiet i den almene boligsektor, en forbedring af den almene boligsektor, som den ser ud.
Tvivlsspørgsmål og de spørgsmål, som er blevet rejst, håber jeg, vi kan få afklaret i løbet af udvalgsarbejdet, så vi har et forslag, hvor alle spørgsmål er besvaret, når vi når til de endelige behandlinger af det.
Jeg vil lige knytte nogle kommentarer til de enkelte ordførere.
Jeg vil sige tak til Enhedslistens ordfører for støtten til forslaget.
Jeg tror, at netop den vinkel med, at det giver beboerne i den almene sektor en mere demokratisk indflydelse, at det giver nogle flere muligheder, noget mere dynamik i demokratiet i den almene sektor, er vigtig, hvis man skal have fornyet og moderniseret den almene sektor og fortsat holde fast i, at det er et stærkt valg, en stærk valgmulighed på boligmarkedet.
Så vil jeg sige til den socialdemokratiske ordfører og
Men jeg håber da grundlæggende, at udvalgsarbejdet vil munde ud i, at også Socialdemokratiet og De Radikale støtter den grundlæggende demokratiske tanke, der ligger i det her forslag.
Det er, som jeg ser det, grundlæggende en måde at forny og styrke den almene sektor på, og det håber jeg da virkelig også at både den socialdemokratiske og den radikale ordfører vil bakke op om, når vi er færdige med udvalgsarbejdet.
Så vil jeg sige til fru Tove Videbæk fra Kristeligt Folkeparti, at ja, man kunne godt forstå det, der foregår, som en form for tvang, men det er jo demokrati, det er jo sådan, demokratiet fungerer.
Hvis et flertal af beboerne efter de her meget præcise spilleregler, som ligger i det, beslutter, at de vil administreres af et andet selskab, jamen så er det jo en demokratisk beslutning, som de har truffet.
Så jeg vil sige, at jeg har ikke den store bekymring her.
Jeg vil sige, jeg har heller ikke den store bekymring for, at det her skulle føre til, at regeringen slipper af sted med at kunne sælge de almene boliger, for der er netop også holdt fast i, at det her er en almen boligforening, som også, efter at der er sket det her skift, indgår som en almen boligforening efter alle lovgivningens retningslinjer for, hvordan almene boligforeninger skal fungere.
Så det her er altså udelukkende et spørgsmål om, at man kan skifte det boligselskab, som administrerer den pågældende afdeling.
Så vil jeg sige til regeringspartiernes ordførere og til dels også til Dansk Folkepartis ordfører, at det er lidt ærgerligt, at når vi kommer med et forslag, som rent faktisk forbedrer den almene sektor, som laver en demokratisering, og som laver fornyelse og giver bedre muligheder for beboerne i den almene sektor, så skal man absolut hænge den diskussion op på, at man har bestemt sig for, at man vil sælge de almene boliger.
Jeg synes, det er at svigte lejerne i den almene sektor, at man ikke vil gå ind i en diskussion her og nu for at forbedre deres vilkår, men absolut har fundet ud af, at det vigtigste, der overhovedet skal ske på boligområdet det næste års tid, måske i hele denne her regerings levetid - gad vide om det bliver længere tid - er, at man skal sælge ud af de almene boliger.
Jeg synes, det er synd og skam og at tage lejerne som gidsler, at man ikke vil lave nogle reelle forbedringer af deres demokratiske vilkår, deres valgmuligheder, fordi man enøjet har sat sig for, at det, der skal ske, er, at man skal sælge de almene boliger.
Så jeg håber meget, at man vil besinde sig og gå ind i en dialog om det her forslag om demokratisering.
Så kan vi tage slagsmålet, hvor vi nok er rygende uenige, om salget af de almene boliger, når den tid kommer.
Men det her forslag har jo en værdi i sig selv, og jeg håber, at regeringspartiernes ordførere vil besinde sig og indse det.
Tak for behandlingen.